(1839) Als dit tractaet , sijt seker das , Ghemaect ende ghesloten was Ende te Douway ghepubliceert , Tooch hertoghe Jan onghecesseert Van daer met sinen gheselscap rike Tot Valenchijn , daer hi qualike Met meerder weerdicheit , sonder waen , Hadde moghen werden ontfaen .Alle die straten daer hi moest liden , Waren bestroyt in allen siden Met cruden welriekende sonder ghetal , Ende overdect al over al Met dierbaren lakenen , hoort mi saghen .Te vele plaetsen , daer ioffrouwen laghen Ter venstren , was uut rechter minnen Gheordineert dat si van binnen Der cameren trocken van beiden siden Coorden ter straten ende lieten gliden Van boven neder , dit ghevroede , Cranssen ende costelike hoede Op shertoghen hoot ende der ander heeren Welriekende na herten begheeren .